Man in hof oor R1,3 miljoen se bedrogArgieffoto Lodewyk Jonck (67) sal weer in die gespesialiseerde handelsmisdaadhof in Port Elizabeth moet verskyn op aanklag van beweerde bedrog van R1,3 miljoen. Kapt. Anelisa Ngcakani, woordvoerder van die direktoraat vir prioriteitsmisdaadondersoeke (die Valke), het gesê Jonck is op 8 Augustus 2019 in hegtenis geneem. “Hy het dieselfde dag nog in die hof verskyn en is vrygelaat op borgtog van R1 000. Die saak is tot 14 Oktober 2019 uitgestel.” Jonck het na bewering tussen 2012 en 2015 sy dogter se maatskappy aangestel as ŉ bemarkingsagent vir ŉ nasionale verfmaatskappy (gebaseer in Port Elizabeth), waar hy as ŉ takbestuurder gewerk het. Hy het glo verskeie betalings aan sy dogter se maatskappy goedgekeur vir dienste wat nooit gelewer is nie. Die maatskappy is uit R1,3 miljoen bedrieg.